
Magyarország az utazási blogok tükrében

A TDK dolgozatomban a Budapest és Közép-Dunavidék és a Balaton régióba érkező turisták elégedettségét, és a két régió imázsát szeretném felmérni a desztinációkról írt utazási blogok kiértékelése által.
Az internet lehetőséget ad a turisták internetes naplókba gyűjtött spontán jegyzeteit megvizsgálni. Napjainkban a turisztikai szakemberek körében nagyon népszerű téma a blogok tanulmányozása. Ez az újszerű elemzési módszer nagyon sok előnnyel jár, egyre többen használják ezt a diszkrét módszert piackutatásra, imázskutatásra, és a fogyasztói elégedettség felmérésére.
Magyarország számos attrakcióval rendelkezik, azonban valódi nemzetközi jelentőségű vonzerőt csak Budapest, a Balaton, és egyes gyógyfürdők jelentenek. A jelen tanulmány kiértékeli a Magyarországra, ezen belül a Budapest és a Közép-Dunavidék, és a Balaton régióba érkező turisták által írt utazási blogok tartalmát.
A TDK dolgozatom alapjául szolgáló kutatás során a blogokat minőségi és mennyiségi módszerrel is elemeztem. Összesen 160db blogot választottam ki a kvantitatív vizsgálathoz, ezekben szavakra kerestem rá, azt néztem meg, hogy hányszor szerepelnek az adott jelzők és igék a szövegekben. Ezután ezeket a szavakat statisztikai módszerekkel elemeztem, és következtetéseket vontam le az eredményekből.
A minőségi kutatásom során szövegeket elemeztem, megvizsgáltam a tartalmukat, és kiszűrtem a tanulmány témája szempontjából fontos információkat. Egy-egy felvetődött téma vizsgálatánál gyakran alkalmaztam mindkét módszert, ami nagyon hasznosnak bizonyult az eredmények kiértékelésénél, és a TDK dolgozatom kérdéseinek megválaszolása szempontjából.
A két régió analizálása során bemutatom a leglátogatottabb vonzerőket, a legnépszerűbb szálláshelyeket, részletesen írok a gasztronómiáról, rendezvényekről, a magyar emberekről kialakult képről, és egyéb fontos az ország turisztikai imázsát meghatározó tényezőkről, figyelembe véve az internetes naplót író turisták szubjektív véleményét.
A kapott eredmény megmutatja, hogy a Magyarországra, kiemelten a Balaton régióba és a Budapest és Közép-Dunavidék régióba érkező turisták blogjaikban sokszor használnak elégedettséget kifejező szavakat, kifejezéseket, leírásokat, amiből arra lehet következtetni, hogy egy pozitív kép alakult ki bennük az országról, elégedettek az attrakciókkal, a termékekkel, a szolgáltatásokkal, az árakkal, és minden olyan dologgal, ami befolyásolhatja az országról kialakított véleményüket.



